**Predkladacia správa**

Návrh programu spolupráce INTERACT III 2014 - 2020 predkladá Ministerstvo hospodárstva Slovenskej republiky (ďalej len „MH SR“) na rokovanie vlády SR na základe plnenia úlohy B.1. uznesenia vlády SR č. 722/2013 k Plánu práce vlády SR na rok 2014.

Program spolupráce INTERACT III, ktorý bude implementovaný v rámci programového obdobia 2014 - 2020, je programom medziregionálnej spolupráce v rámci cieľa Európska územná spolupráca (ďalej len „EÚS“). Bude poskytovať služby 28 členským krajinám EÚ, Nórskemu kráľovstvu a Švajčiarskej konfederácii.

V programovom období 2014 - 2020 je na predložený návrh programu spolupráce INTERACT III vyčlenených celkovo 46 344 220 EUR, z toho celková podpora z  fondu EFRR predstavuje 39 392 587 EUR a národná spoluúčasť členských štátov 6 951 633 EUR.

Návrh programu spolupráce INTERACT III 2014 - 2020 bol vypracovaný Bratislavským samosprávnym krajom ako Riadiacim orgánom (ďalej len „RO“) v zmysle uznesenia vlády SR č. 604 zo 16. októbra 2013, v úzkej spolupráci so všetkými relevantnými národnými orgánmi a inštitúciami a doručený členom programovacieho výboru vo forme finálnej verzie materiálu *„Návrh programu spolupráce INTERACT III 2014 - 2020“* za účelom jeho nadnárodného schvaľovania.

Návrh vychádza zo skúseností programu INTERACT II z programového obdobia
2007 - 2013, ktorý bol programom technickej pomoci s cieľom poskytovať podporu jednotlivým aktérom pri účinnejšej a efektívnejšej implementácii programov EÚS.

Hlavným cieľom programu spolupráce INTERACT III 2014 - 2020 je posilniť efektívnosť politiky súdržnosti. Prostredníctvom podpory výmeny skúseností týkajúcich sa identifikácie, šírenia a prenosu poznatkov, inovatívnych prístupov a osvedčených postupov správneho riadenia programov EÚS sa program snaží zlepšiť implementáciu, tzn. riadiace a kontrolné kapacity programov EÚS.

Ciele programu sa budú napĺňať prostredníctvom dvoch prioritných osí. Prvou prioritnou osou je posilnenie inštitucionálnych kapacít, predovšetkým orgánov programov EÚS, a zvýšenie účinnosti a efektívnosti verejnej správy v oblasti aktivít týkajúcich sa spolupráceprostredníctvom poskytovania a šírenia služieb a produktov založených na identifikácii a prenose najlepších postupov, poznatkov a skúseností aktérov v oblasti územnej spolupráce. Druhou prioritnou osou je technická pomoc, ktorej cieľom je účinná realizácia programu spolupráce INTERACT III v oblasti programového riadenia, koordinácie, kontroly a auditu.

Riadiacu štruktúru programu spolupráce INTERACT III tvorí nadnárodný monitorovací výbor, riadiaci orgán/INTERACT sekretariát, certifikačný orgán (ďalej len „CO“) a orgán auditu (ďalej len „OA“), ktorých funkcie bude vykonávať Ministerstvo financií SR v zmysle bodu A.1. uznesenia vlády SR č. 318 z 19. júna 2013 a bodu A.4. uznesenia vlády SR č. 519 z 15. októbra 2014, decentralizované implementačné orgány, tzv. INTERACT kancelárie v Dánsku, Rakúsku, Španielsku a Fínsku, ktoré budú zabezpečovať vlastnú realizáciu programu v prospech cieľových skupín. Národné kontaktné body, ktoré budú vytvorené v jednotlivých krajinách participujúcich na implementácii programu spolupráce INTERACT III 2014 - 2020 by mali napomôcť k dosiahnutiu potenciálnych cieľových skupín.

MH SR (odbor programových a podporných činností ŠF) v súlade s uznesením vlády SR č. 604 zo 16. októbra 2013 vykonáva v podmienkach SR funkciu Národného kontaktného bodu pre program spolupráce INTERACT III 2014 - 2020 a prostredníctvom svojho člena v nadnárodnom Programovacom výbore sa podieľa na príprave programu. Po schválení programu spolupráce Európskou komisiou a zriadení monitorovacieho výboru programu bude MH SR zastupovať SR v monitorovacom výbore prostredníctvom svojho člena s hlasovacím právom. Úloha MH SR ako Národného kontaktného bodu pre program spolupráce INTERACT III 2014 - 2020 v podmienkach SR bude ďalej spočívať v sprostredkovaní a šírení informácií medzi nadnárodnými orgánmi pre uvedený program INTERACT III a národnými inštitúciami na území SR. Dôležitým prvkom pre efektívne fungovanie programu je z národného pohľadu príprava vstupov pre vytvorenie viacročného pracovného plánu a ročných plánov práce, ako aj poskytovanie pomoci nadnárodným orgánom pri vyhľadávaní kontaktov na národnej úrovni.

MH SR, ako Národný kontaktný bod programu spolupráce INTERACT III v programovom období 2014 - 2020 na území SR, vytvorilo v súlade s čl. 5 nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie“) v rámci prípravy nového programu partnerstvo s príslušnými slovenskými národnými orgánmi verejnej správy. Na partnerstve sa podieľajú ministerstvá v pozícii riadiacich orgánov, resp. národných orgánov programov cieľa 2 a inštitúcie, ktoré v rámci SR zastávajú pozíciu Centrálneho koordinačného orgánu, OA a CO. Zapojenie týchto partnerov do programu bude pokračovať aj v priebehu jeho implementácie prostredníctvom Riadiacej komisie, ktorá bude zriadená po schválení programu EK a jeho spustení.

V období od 9. apríla do 5. mája 2014 prebehli celoeurópske verejné konzultácie k návrhu programu spolupráce formou on-line dotazníka. Zámerom bolo získať spätnú väzbu k obsahu navrhnutého strategického dokumentu pre nové programové obdobie 2014 - 2020, pričom názor zúčastnených sa zohľadnil pri formovaní finálnej podoby znenia uvedeného strategického dokumentu. Na národnej úrovni sa verejné konzultácie neoficiálne začali už koncom októbra 2013, odkedy boli relevantným partnerom elektronicky zasielané jednotlivé návrhy programu spolupráce na pripomienkovanie. Všetky doručené pripomienky ku jednotlivým návrhom boli následne elektronicky zasielané Riadiacemu orgánu programu, príp. boli aj priamo prediskutované na najbližších zasadnutiach Programovacieho výboru.

   MH SR zriadilo na svojej webovej stránke sekciu venovanú novému programu, kde boli zverejňované všetky aktuálne informácie a dokumenty týkajúce sa prípravy nového programu.

V súlade s  čl. 26 všeobecného nariadenia a v súlade s čl. 8 nariadenia Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (ďalej len „nariadenie o EÚS“), programy EÚS vypracujú zúčastnené štáty alebo každý nimi určený orgán v spolupráci s partnermi a predkladajú ich Európskej komisii. Skôr, ako sa program spolupráce predloží Európskej komisii na schválenie, musia zúčastnené štáty písomne potvrdiť svoj súhlas s jeho obsahom prostredníctvom podpísania Dohody podľa článku 8(viď príloha č. 2),v ktorej sa taktiež zaväzujú poskytnúť spolufinancovanie nevyhnutné na implementáciu programu spolupráce.

Návrh programu spolupráce bol predmetom ex-ante hodnotenia (viď príloha č. 1), v rámci ktorého bol program INTERACT III zhodnotený ako logický, konzistentný, prispievajúci k stratégii Európa 2020, k makroregionálnym stratégiám a k využívaniu inovatívnych prístupov.

Bratislavský samosprávny kraj ako riadiaci orgán pre program spolupráce INTERACT III 2014 - 2020 predložil v zmysle Smernice 2001/42/ES Európskeho parlamentu a Rady z
27. júna 2001 o posudzovaní účinkov určitých plánov a programov na životné prostredie Ministerstvu životného prostredia Slovenskej republiky (ďalej len „MŽP SR“) oznámenie o predmetnom strategickom dokumente v zmysle zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov“). MŽP SR poskytlo dňa 23. 06. 2014 vyjadrenie č. 6360/2014-3.4/pl (viď príloha č. 7), z ktorého vyplýva, že predmetný strategický dokument nevytvára rámec na schválenie ani jednej z navrhovaných činností uvedených v prílohe č. 8 zákona o posudzovaní vplyvov, a preto program INTERACT III nie je predmetom posudzovania vplyvov podľa § 4 ods. 1 zákona o posudzovaní vplyvov, aj napriek tomu, že spĺňa definíciu strategického dokumentu podľa § 3 písm. c) zákona o posudzovaní vplyvov. Z tohto dôvodu sa strategické environmentálne posudzovanie neuskutočnilo.

Vzhľadom na špecifický charakter programu spolupráce INTERACT III 2014 - 2020, v rámci ktorého nie sú financované projekty, ale náklady na riadiaci systém programu a služby, ktoré poskytuje, sa vyžaduje popri príspevku EFRR aj spolufinancovanie programu spolupráce členskými štátmi.

 Schválenie predkladaného návrhu predpokladá negatívny vplyv na štátny rozpočet SR počas programového obdobia 2014 - 2020. Finančné prostriedky budú použité na úhradu povinného národného príspevku na spolufinancovanie programu spolupráce INTERACT III 2014 - 2020, ktorý v celkovej výške predstavuje pre SR 157 974,- EUR na celé programové obdobie. Základom pre výpočet podielu každého zúčastneného štátu bola alokácia tohto štátu na cezhraničnú a nadnárodnú spoluprácu.

 Materiál bol predmetom posudzovania finančných, sociálnych vplyvov, vplyvov na podnikateľské prostredie a informatizáciu spoločnosti v rámci predbežného pripomienkového konania, ktorého výsledok je uvedený v stanovisku gestorov metodík v doložke vybraných vplyvov.

Materiál bol predmetom medzirezortného pripomienkového konania v skrátenej lehote 5 pracovných dní z dôvodu, že k samotnému obsahu programu spolupráce bolo možné sa vyjadriť v rámci celoeurópskych verejných konzultácií, výsledkom ktorých bol finálny návrh programu schválený Programovacím výborom na nadnárodnej úrovni a z dôvodu, že podpis Dohody k programu spolupráce INTERACT III 2014 - 2020 (viď príloha
č. 2) zo strany SR je nutné zabezpečiť v čo najkratšom termíne.

 Materiál sa predkladá na rokovanie Hospodárskej a sociálnej rady SR bez rozporov. Na základe odporúčania Hospodárskej a sociálnej rady SR bude návrh programu spolupráce INTERACT III 2014 - 2020 predložený na rokovanie vlády SR.

 Po schválení programu spolupráce vládou SR, podpíše za Slovenskú republiku minister hospodárstva SR Dohodu k programu spolupráce INTERACT III 2014 - 2020 (príloha č. 2), v ktorej SR vyjadruje súhlas s obsahom programu a v ktorej sa SR zaväzuje poskytnúť spolufinancovanie nevyhnutné na implementáciu programu. Následne bude návrh programu spolupráce INTERACT III 2014 - 2020 predložený prostredníctvom Riadiaceho orgánu na schválenie Európskej komisii. V prípade potreby bude program spolupráce ďalej upravený v zmysle pripomienok a odporúčaní Európskej komisie.